[Foto’s] Voertuig ‘vlieg’ deur huis se dakFoto: Netcare ŉ Vrou is beseer toe sy Vrydagoggend met haar voertuig deur ŉ huis se dak geploeg het. Chris Botha, woordvoerder van Netcare 911, het gesê die voorval het Vrydag teen 07:43 in Riverdenelaan in Newlands in KwaZulu-Natal plaasgevind. “Dit blyk die bestuurder van die voertuig het nagelaat om by ŉ T-aansluiting stil te hou. Die voertuig het toe deur ŉ grensmuur gebars voor dit deur ŉ huis se dak geploeg het. Die presiese oorsaak sal egter deur die polisie ondersoek word,” het Botha gesê. Die voertuig is in ŉ spaarkamer van die huis aangetref met die bestuurder steeds in die voertuig. “Drie kinders was ten tyde van die voorval tuis, maar was gelukkig in ander vertrekke van die huis toe die voertuig deur die dak gebars het,” het Botha verduidelik. Robert McKenzie, woordvoerder van die provinsiale nooddienste, het gesê die vrou sterk tans in ŉ hospitaal aan. “ŉ Deel van die huis se muur en dak het op die voertuig beland,” het McKenzie gesê. Meganiese toerusting moes gebruik word om die rommel van die voertuig en sodoende die bestuurder te bevry. “Paramedici moes oor die puin klim met hul toerusting voor die vrou gestabiliseer kon word,” het Botha gesê.